Minister vra Valke moet Puk-student se verdrinking ondersoekDr. Blade Nzimande. Foto: GCIS Nzimande sê in ŉ verklaring daar is glo videomateriaal rakende die student se dood sowel as geskrewe verklarings deur voormalige NWU-veiligheidspersoneel wat nie deel van die vorige ondersoek gevorm het nie. Thabang Makhoang (19), ‘n eerstejaar-ingenieurstudent het tydens die jaarlike vrugtefees – waar studente waatlemoene eet en mekaar daarmee smeer – verdrink. Dr. Theuns Eloff, visekanselier van die NWU, sê die universiteit is egter nie bewus van enige nuwe inligting nie. Hy sê die universiteit wag op ŉ amptelike reaksie van minister Nzimande. Volgens Eloff het Nzimande na die student se dood ŉ ondersoek aangevra en is die saak deur die polisie en intern deur die universiteit ondersoek. Hy sê die uitslag van die ondersoek en daaropvolgende verslag is aan die adjunk direkteur-generaal by die departement oorhandig. Die universiteit se onafhanklike ondersoek het bevind dat geen vuilspel by Makhoang se dood betrokke was nie en dat geen persoon of entiteit verantwoordelik vir sy dood gehou kan word nie. Volgens die minister wag hy steeds op ŉ verslag rakende die voorval.